Terhességi tünetek: 22. hét | Piszénpisze.hu
2019. 02. 24. 4 hozzászólás
Ezen a héten a legtöbb kismamának már szép kerek pocakja van. Sokan kérnek engedélyt egy kis pocaktapira, de sajnos vannak olyan bosszantó alakok is, akiknek meggyőződésük, hogy egy kismama hasa szabad préda.
Ha te sem reagálsz pozitívan a hívatlan kezekre, és unod már az udvarias magyarázkodást, vegyél egy pólót “Ne nyúlj hozzám!” felirattal.
Terhességi tünetek: 22. hét
Ha egyre gyakrabban vádolnak feledékenységgel, csak arra gondolj, hogy ez gyakori terhességi tünet (terhes az agyad is 🙂 ), és egy határig normális jelenség. Jobban jársz, ha folyamatosan magadnál tartod a telefonodat, laptopodat, vagy kinek mije van, és mindent szorgalmasan felírsz.
A papír alapú eszközökkel az a baj, hogy elfelejted, hogy hová írtad, és az nem tud szólni, hogy idő van …
Változik a köldököd. Ez is gyakori és normális terhességi tünet, sokszor csak eltűnik, máskor vagy később ki is dudorodik. Kicsit fura látvány. Néhányunknak azonban végig olyan marad, mint terhesség nélkül. Ez is, az is rendben van.
Csíkosodsz már? Vannak, akiknek már alapból van néhány, régebbi hízás-fogyás eredményeként, mások az első trimeszterben beszereznek egyet-kettőt, sokan majd csak a harmadik trimeszterben fedezik fel az elsőt.
Kevesebb olyan szerencsés, jó géneket örökölt kismama van, aki teljesen megússza striák nélkül, akinek nem szakadnak a szövetei a nyúlástól.
Hogy neked lesz-e és mennyi, milyenek, az leginkább a génjeidtől függ. Használj krémeket, hidratálj, a kakaós holmik is nagyon jók, a viszketést megoldják, a bőröd is rugalmasabb marad, de csodát ne várj egyiktől se.
Ha anyukádnak vannak, nagy valószínűséggel neked is lesznek, bármit kensz is magadra. Inkább gondolj arra, hogy el fognak halványodni, és hogy ez olyasmi, mint egy harctéri sérülés, amire akár büszke is lehetsz. (Tudom, sovány vigasz…)
És az elmaradhatatlan kellemetlen terhességi tünetek: gyomorégés, emésztési zavarok, székrekedés, puffadás. Nincs új a nap alatt: figyelj mit eszel, hányszor egy nap és mennyit, igyál sokat, és mozogj, ha engedik.
A hüvelyi folyás is normális terhességi tünet egy határig, erről itt olvashatsz bővebben. Nem tudsz tenni mást, mint hogy beszerzel egy csomó betétet.
A mellbimbók és a körülöttük levő terület sötétedik, és jobban látszanak a kis dudorok is. Ezek ellen ne tegyél semmit, olajtermelő mirigyek, amelyek segítenek a baktériumos fertőzésekkel szemben.
Lehetnek hangsúlyosabbak az erek is, ezekkel sincs mit tenni, ezek nem visszerek, és nem maradnak úgy.
Megnőhet a lábad. Ez egy roppant utálatos terhességi tünet, főleg ha van egy csomó gyönyörű cipőd. Sok kismamának a szülés után megmarad egy fél méretnyi különbség, és ez az ígéretekkel ellentétben nem feltétlenül csak a szélességben jelentkezik. Nincs más megoldás, mártírarccal irány a cipőbolt! 🙂
terhesség jelei terhesség jelei hétről hétre terhesség tünetei terhesség tünetei hétről hétre tünetek a 22. héten